Laqgħa ministerjali tas-Sħubija tal-Lvant: ritratt tal-grupp 1. Għaxar snin ilu, f'Mejju 2009, il-Kapijiet ta' Stat jew ta' Gvern u r-rappreżentanti tar-Repubblika tal-Armenja, ir-Repubblika tal-Ażerbajġan, ir-Repubblika tal-Belarussja, il-Georgia, ir-Repubblika tal-Moldova, u l-Ukrajna, ir-rappreżentanti tal-Unjoni Ewropea u l-Kapijiet ta' Stat jew ta' Gvern u r-rappreżentanti tal-Istati Membri tal-Unjoni Ewropea ltaqgħu fi Praga biex isaħħu r-rabtiet reċiproċi tagħna ta' ħbiberija u kooperazzjoni u biex jagħtu bidu għal sħubija strateġika u ambizzjuża, bħala dimensjoni speċifika tal-Politika Ewropea tal-Viċinat li għandha tiġi żviluppata f'kumplementarjetà mal-kooperazzjoni bilaterali. Dan l-impenn konġunt, fi sforz biex jinbena reġjun aktar prosperu, reżiljenti, stabbli u demokratiku, kien ibbażat fuq valuri komuni, interessi u impenji reċiproċi, u b'hekk iqarreb lill-pajjiżi Sħab tal-Ewropa tal-Lvant lejn l-Unjoni Ewropea u jiżviluppa rabtiet aktar b'saħħithom bejn il-pajjiżi sħab innifishom, għall-benefiċċju ta' kulħadd. 2. Fit-13 ta' Mejju 2019, il-Ministri għall-affarijiet barranin u r-rappreżentati tal-istat membri tal-Unjoni Ewropea, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u l-Ministri għall-affarijiet barranin tas-sitt Sħab tal-Ewropa tal-Lvant iltaqgħu fi Brussell biex jiċċelebraw l-Għaxar anniversarju tas-Sħubija tal-Lvant, itennu l-importanza tagħha, jiċċelebraw is-suċċess u l-kisbiet tagħha s'issa, kif ukoll jirriflettu fuq il-futur tas-sħubija strateġika u ambizzjuża kontinwa tagħna. 3. Din il-politika unika hija bbażata fuq valuri fundamentali komuni u l-impenn konġunt tagħna għall-prinċipji u r-regoli tad-dritt internazzjonali, id-drittijiet tal-bniedem inkluż id-drittijiet tal-persuni li jappartjenu għal minoranzi, id-demokrazija u l-istat tad-dritt, ir-responsabbiltà u l-governanza tajba, inkluż il-ġlieda kontra l-korruzzjoni, l-iżvilupp sostenibbli u l-ekonomija tas-suq. Hija rregolata mill-prinċipji tas-sjieda komuni, ir-responsabbiltà konġunta, l-inklużività, id-differenzjazzjoni u l-kondizzjonalità, u bbażata fuq il-prijoritajiet konġunti tagħna. Dan huwa l-mument li nġeddu l-appoġġ determinat tagħna għal dawn il-valuri u l-prinċipji fundamentali li jinsabu fil-qalba tas-Sħubija tagħna; li naffermaw mill-ġdid l-impenji konġunti minquxa fid-dikjarazzjonijiet tas-Summit tas-Sħubija tal-Lvant; u li nissottolinjaw l-intenzjoni soda tagħna li mmexxuhom 'il quddiem. 4. Matul is-snin, is-Sħubija tal-Lvant tat prova li hija qafas effiċjenti, reżiljenti, adatt u dinamiku. Hija serviet biex ikun hemm adattament għal sfidi ġodda, inkluż dawk għall-istabbiltà u r-reżiljenza, u biex tiġi żviluppata u fl-aħħar mill-aħħar tissaħħaħ ir-relazzjoni ta' benefiċċju reċiproku tagħna. Is-Sħubija tal-Lvant ġiet aġġornata biex tappoġġa t-twettiq tal-miri ta' politika globali ewlenin iffissati mill-Aġenda 2030 tan-NU għall-Iżvilupp Sostenibbli u l-Ftehim ta' Pariġi dwar it-Tibdil fil-Klima, li jirrifletti wkoll il-Politika Ewropea tal-Viċinat riveduta kif ukoll l-Istrateġija Globali tal-UE. 5. Mill-2009, is-Sħubija tal-Lvant ipprovdiet pedament solidu biex tkompli tiġi approfondita l-kooperazzjoni, kemm fil-livell bilaterali kif ukoll f'dak multilaterali, inkluż permezz ta' firxa wiesgħa ta' Ftehimiet u strumenti oħra bħall-Prijoritajiet ta' Sħubija, u ppermettiet li nagħmlu kisbiet importanti. Is-Sħubija tal-Lvant evolviet u wessgħet kontinwament l-oqsma tagħha ta' kooperazzjoni, ġabet riżultati tanġibbli għaċ-ċittadini u aċċelerat l-assoċjazzjoni politika, l-integrazzjoni ekonomika u s-sħubija msaħħa bejn l-UE u s-sħab interessati. L-għoxrin riżultat tanġibbli stabbiliti għall-2020 ikomplu jiffokaw fuq il-kooperazzjoni prattika, u b'hekk jippromwovu l-iżvilupp ekonomiku u l-opportunitajiet tas-suq, isaħħu l-istituzzjonijiet demokratiċi, il-governanza tajba u l-istat tad-dritt, jippromwovu l-konnettività, l-effiċjenza fl-użu tal-enerġija, il-protezzjoni ambjentali u l-mitigazzjoni tat-tibdil fil-klima, kif ukoll irawmu l-mobbiltà u l-kuntatti bejn il-persuni. Permezz tas-Sħubija tal-Lvant, l-istati membri tal-UE u s-sħab tal-Lvant żviluppaw fehim aħjar tal-ħtiġijiet, l-ambizzjonijiet u l-aspettattivi reċiproċi. 6. Din is-Sħubija hija ta' benefiċċju għalina lkoll; għaxar snin mill-ħolqien tagħha, tat prova li hija suċċess għaċ-ċittadini tagħna. Din l-esperjenza pożittiva tippermetti li nkomplu naħdmu flimkien u fi spirtu ta' kooperazzjoni mill-qrib biex niżguraw li s-soċjetajiet tagħna jkunu jistgħu jgawdu bis-sħiħ il-benefiċċji kollha, miż-żieda fil-prosperità sad-demokrazija, l-istabbiltà u s-sigurtà li jirriżultaw minn Sħubija bħal din. 7. Għad fadal aktar sfidi. L-implimentazzjoni tar-riforma u t-twettiq tal-impenji maqbula jridu jibqgħu l-fokus ewlieni fis-snin li ġejjin, bl-objettiv li jiġi ppreservat u sostnut l-impatt pożittiv u s-suċċess kontinwu tas-Sħubija, u b'rispett sħiħ għall-valuri u l-prinċipji tagħha. F'dan il-kuntest, is-soċjetà ċivili, inkluż gruppi ta' riflessjoni u difensuri tad-drittijiet tal-bniedem, kif ukoll gruppi vulnerabbli, ġurnalisti u atturi oħra tal-media, in-nisa, iż-żgħażagħ, u s-settur privat jaqdu rwol importanti. Aħna qbilna dwar sett ta' proġetti konkreti li għandhom jikkontribwixxu għal ''ftehim ġdid'' għaż-żgħażagħ tal-pajjiżi Sħab. 8. Il-kisbiet tagħna, bħall-kummerċ li żdied u l-assoċjazzjoni politika msaħħa, l-integrazzjoni ekonomika u l-kooperazzjoni settorjali bejn l-UE u l-pajjiżi sħab interessati, ser iservu bħala ispirazzjoni biex isir aktar progress fil-futur ibbażat fuq interessi u ħtiġijiet reċiproċi, prijoritajiet konġunti u implimentazzjoni ta' riformi sostenibbli. Jeħtieġ li nkomplu r-riflessjoni strutturata u nimpenjaw ruħna fi proċess ta' konsultazzjoni inklużiv u wiesa' dwar l-aġenda ta' kooperazzjoni futura tagħna, b'mod partikolari bil-ħsieb li niżguraw tħejjijiet sostantivi u f'waqthom għas-Summit tas-Sħubija tal-Lvant li jmiss. Ejjew nuru d-determinazzjoni komuni tagħna li niżviluppaw l-aġenda tas-Sħubija tal-Lvant lil hinn mill-2020, li jiżgura li ser nibqgħu aktar b'saħħitna flimkien. Ara l-paġna tal-laqgħa